
1. PASIŪLYMAS DĖL EUROPOS PARLAMENTO SPRENDIMO
dėl Europos Sąjungos 2024 finansinių metų bendrojo biudžeto įvykdymo patvirtinimo, IX skirsnis – Europos duomenų apsaugos priežiūros pareigūnas
(2025/2154(DEC))
Europos Parlamentas,
–	atsižvelgdamas į Europos Sąjungos 2024 finansinių metų bendrąjį biudžetą[footnoteRef:2], [2:  OL L 207, 2024 2 22, p. 1, ELI: http://data.europa.eu/eli/budget/2024/207/oj.] 

–	atsižvelgdamas į Europos Sąjungos 2024 finansinių metų konsoliduotąsias metines ataskaitas (COM(2025)0359 – C10‑0154/2025)[footnoteRef:3], [3:  OL C, C/2025/4944, 2025 10 13, ELI: http://data.europa.eu/eli/C/2025/4944/oj.] 

–	atsižvelgdamas į Europos duomenų apsaugos priežiūros pareigūno 2024 m. metinę ataskaitą,
–	atsižvelgdamas į Audito Rūmų 2024 finansinių metų metinę biudžeto vykdymo ataskaitą kartu su institucijų atsakymais[footnoteRef:4], [4:  OL C, C/2025/5409, 2025 10 8, ELI: http://data.europa.eu/eli/C/2025/5409/oj.] 

–	atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2024 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą[footnoteRef:5], [5:  OL C, C/2025/5407, 2025 10 13, ELI: http://data.europa.eu/eli/C/2025/5407/oj.] 

–	atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,
–	atsižvelgdamas į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012[footnoteRef:6], ypač į jo 59, 118, 260, 261 ir 262 straipsnius, [6:  OL L 193, 2018 7 30, p. 1, ELI: http://data.europa.eu/eli/reg/2018/1046/oj.] 

–	atsižvelgdamas į 2024 m. rugsėjo 23 d. Europos Parlamento ir Tarybos reglamentą (ES, Euratomas) Nr. 2024/2509 dėl Sąjungos bendrajam biudžetui taikomų finansinių taisyklių[footnoteRef:7], ypač į jo 59, 118, 266, 267 ir 268 straipsnius, [7:  OL L, 2024/2509, 2024 9 26, ELI: http://data.europa.eu/eli/reg/2024/2509/oj.] 

–	atsižvelgdamas į 2018 m. spalio 23 d. Europos Parlamento ir Tarybos reglamentą (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB[footnoteRef:8], ypač į jo 54 straipsnį, [8:  OL L 295, 2018 11 21, p. 39, ELI: http://data.europa.eu/eli/reg/2018/1725/oj.] 

–	atsižvelgdamas į Darbo tvarkos taisyklių 102 straipsnį ir V priedą,
–	atsižvelgdamas į Piliečių laisvių, teisingumo ir vidaus reikalų komiteto nuomonę,
–	atsižvelgdamas į Biudžeto kontrolės komiteto pranešimą (A10‑0000/2026),
1.	patvirtina Europos duomenų apsaugos priežiūros pareigūnui, kad Europos duomenų apsaugos priežiūros pareigūno 2024 finansinių metų biudžetas įvykdytas / atideda savo sprendimo, kuriuo Europos duomenų apsaugos priežiūros pareigūnui patvirtinama, kad jo 2024 finansinių metų biudžetas įvykdytas, priėmimą;
2.	išdėsto savo pastabas toliau pateikiamoje rezoliucijoje;
3.	paveda Pirmininkei perduoti šį sprendimą ir rezoliuciją, kuri yra neatskiriama jo dalis, Europos duomenų apsaugos priežiūros pareigūnui, Europos Vadovų Tarybai, Tarybai, Komisijai, Audito Rūmams, Europos Sąjungos Teisingumo Teismui, Europos ombudsmenei ir Europos išorės veiksmų tarnybai bei pasirūpinti, kad jie būtų paskelbti Europos Sąjungos oficialiajame leidinyje (L serijoje);

[bookmark: _Toc219198568]2. PASIŪLYMAS DĖL EUROPOS PARLAMENTO REZOLIUCIJOS
su pastabomis, sudarančiomis neatskiriamą sprendimo dėl Europos Sąjungos 2024 finansinių metų bendrojo biudžeto įvykdymo patvirtinimo, IX skirsnis – Europos duomenų apsaugos priežiūros pareigūnas, dalį
(2025/2154(DEC))
Europos Parlamentas,
–	atsižvelgdamas į savo sprendimą dėl Europos Sąjungos 2024 finansinių metų bendrojo biudžeto įvykdymo patvirtinimo, IX skirsnis – Europos duomenų apsaugos priežiūros pareigūnas,
–	atsižvelgdamas į Darbo tvarkos taisyklių 102 straipsnį ir V priedą,
–	atsižvelgdamas į Piliečių laisvių, teisingumo ir vidaus reikalų komiteto nuomonę,
–	atsižvelgdamas į Biudžeto kontrolės komiteto pranešimą (A10-0000/2026),
A.	kadangi biudžeto įvykdymo patvirtinimo procedūros metu biudžeto įvykdymą tvirtinanti institucija nori pabrėžti, kad ypač svarbu toliau stiprinti Sąjungos institucijų demokratinį teisėtumą didinant skaidrumą ir atskaitomybę, įgyvendinant rezultatais grindžiamo biudžeto sudarymo koncepciją ir užtikrinant gerą žmogiškųjų išteklių valdymą;
B.	kadangi duomenų apsauga yra pagrindinė teisė, saugoma Sąjungos teisės aktais ir įtvirtinta Europos Sąjungos pagrindinių teisių chartijos 8 straipsnyje;
C.	kadangi Sutarties dėl Europos Sąjungos veikimo 16 straipsnyje nustatyta, kad atitiktį taisyklėms, kurios taikomos asmenų apsaugai tvarkant su jais susijusius asmens duomenis, kontroliuoja nepriklausoma institucija;
D.	kadangi pagal Reglamentą (ES) 2018/1725 numatyta įsteigti tokią nepriklausomą instituciją – Europos duomenų apsaugos priežiūros pareigūno (toliau – EDAPP) tarnybą, atsakingą už teisės į duomenų apsaugą ir privatumą apsaugą ir užtikrinimą, kurios užduotis – rūpintis, kad Sąjungos institucijos, įstaigos, organai ir agentūros diegtų tvirtą duomenų apsaugos kultūrą;
E.	kadangi EDAPP, kaip Europos duomenų apsaugos valdybos narys, savo funkcijas atlieka glaudžiai bendradarbiaudamas su kitomis duomenų apsaugos institucijomis ir tarnauja viešajam interesui, sykiu vadovaudamasis nešališkumo, sąžiningumo, skaidrumo ir pragmatizmo principais ir laikydamasis Sąjungos teisės aktų;
F.	kadangi Sąjungos piliečiams reikia skaitmeninės aplinkos, kuri nebūtų kontroliuojama neskaidriais interesais, ir iniciatyvų, kuriomis būtų skatinamas skaitmeninis suverenumas, užtikrinant, kad asmenys, o ne įmonės ar neatskaitingos sistemos būtų duomenų valdymo Sąjungoje centre;
1.	pažymi, kad EDAPP biudžetas patenka į DFP 7 išlaidų kategoriją „Europos viešasis administravimas“, kurią 2024 m. iš viso sudarė 13,3 mlrd. EUR, t. y. 6,9 proc. ES biudžeto išlaidų; pažymi, kad EDAPP biudžetas sudarė 0,18 proc. DFP 7 išlaidų kategorijos asignavimų;
2.	pažymi, kad Audito Rūmai savo 2024 finansinių metų metinėje ataskaitoje (toliau – Audito Rūmų ataskaita) išanalizavo 70 išlaidų kategorijos „Administravimas“ operacijų imtį – tiek pat kaip 2023 m.; kadangi Audito Rūmai taip pat nurodo, kad administracines išlaidas sudaro išlaidos žmogiškiesiems ištekliams, įskaitant išlaidas pensijoms, kurios 2024 m. sudarė apie 69 proc. visų administracinių išlaidų, taip pat išlaidos pastatams, įrangai, energijai, komunikacijai ir informacinėms technologijoms (IT), ir kad jų daugelio metų darbo patirtis rodo, jog apskritai administracinės išlaidos yra nedidelės rizikos išlaidos;
3.	pažymi, kad 16 (23 proc.) iš 70 operacijų buvo klaidų, tačiau Audito Rūmai, remdamiesi trimis kiekybiškai įvertintomis klaidomis, apskaičiavo, kad klaidų lygis nesiekia reikšmingumo ribos; pažymi, kad Audito Rūmų ataskaitoje nenustatyta jokių konkrečių su EDAPP susijusių problemų;
Biudžeto ir finansų valdymas
4.	pažymi, kad galutinis priimtas EDAPP biudžetas 2024 m. buvo 24 329 460 EUR, t. y. 7,12 proc. didesnis, palyginti 2023 m. (22 711 559 EUR); pažymi, kad EDAPP biudžetas taip pat apima Europos duomenų apsaugos valdybos nepriklausomo sekretoriato darbą; remdamasis EDAPP 2024 m. metine ataskaita (toliau – metinė ataskaita), pažymi, kad priimtas Europos duomenų apsaugos valdybos biudžetas 2024 m. buvo 8,36 mln. EUR (palyginti su 7,67 mln. EUR 2023 m.);
5.	su pasitenkinimu pažymi, kad 2024 finansiniais metais EDAPP vykdant biudžeto stebėseną ir planavimo veiksmus 2024 m. biudžeto įvykdymo lygis buvo 96 proc. einamųjų metų įsipareigojimų asignavimų atveju (toks pat kaip ir 2023 m.); be to, remdamasis ataskaita dėl EDAPP 2024 m. metinių finansinių ataskaitų pažymi, kad einamųjų metų mokėjimų asignavimų panaudojimo lygis buvo 84 proc. (toks pat kaip ir 2023 m.); be to, remdamasis EDAPP atsakymais į Biudžeto kontrolės komiteto pateiktą klausimyną dėl 2023 m. biudžeto įvykdymo patvirtinimo (toliau – klausimynas), pažymi, kad bendras mokėjimų asignavimų įvykdymo lygis 2024 m. buvo 91,88 proc., t. y. didesnis nei 91,33 proc. 2023 m.; 
6.	taip pat pažymi, kad iš 2024 į 2025 m. perkeltų asignavimų suma (C8) sudarė 2 649 943 EUR (t. y.10,89 proc. viso 2024 m. biudžeto), palyginti su 2023 m. 2 517 942 EUR (t. y. 11,08 proc. viso 2023 m. biudžeto); pažymi, kad 2024 m. C8 biudžeto įvykdymo lygis buvo 77,37 proc. (palygintu su 76,65 proc. 2023 m.); 
7.	pažymi, kad vidutinis mokėjimo laikas 2024 m. buvo nuo 20 dienų, palyginti su 19 dienų 2023 m., nes 96,87 proc. mokėjimų atlikta laiku (padidėjo nuo 92,73 proc. 2023 m.) taip pat pažymi, kad gerokai padidėjo mokėjimų skaičius – nuo 1 335 mokėjimų 2023 m. iki 1 440 mokėjimų 2024 m.; pažymi, kad 2024 m. EDAPP susidūrė su tam tikrais techniniais sunkumais dėl to, kad vienu metu veikė dvi skirtingos IT sistemos (Komisijos „SUMMA“ ir EDAPP „ABAC“ sistemos), dėl kurių reikėjo perkoduoti duomenis rankiniu būdu ir atlikti kitus rankinius veiksmus; pažymi, kad tikimasi, jog 2026 m. EDAPP pradės naudoti sistemą „SUMMA“;
8.	remdamasis klausimynu pažymi, kad bendras EDAPP komandiruočių biudžetas sumažėjo 17,86 proc. – nuo 323 421 EUR 2023 m. iki 265 630 EUR 2024 m. dėl sumažėjusių kelionių ir susijusių išlaidų, nes padaugėjo nuotolinių ir (arba) mišrių posėdžių; remdamasis metine ataskaita pažymi, kad darbuotojų komandiruočių skaičius taip pat sumažėjo nuo 246 2023 m. iki 218 2024 m.; pažymi, kad, kaip to biudžeto dalis, 2024 m. 23 priežiūros pareigūno komandiruotėms buvo skirta 38 418 EUR suma, kuri padidėjo nuo 33 000 EUR 2023 m. 24 komandiruotėms, daugiausia dėl svarbių posėdžių ir renginių, kuriuose priežiūros pareigūnas turėjo dalyvauti, įskaitant kelias 2024 m. komandiruotes į Jungtines Amerikos Valstijas ir Meksiką, vietos; pažymi, kad, kalbant apie aukšto rango pareigūnų komandiruotes į kilmės šalį, 2024 m. priežiūros pareigūnas vyko tik į 3 komandiruotes į Lenkiją (iš 23), o EDAPP generalinis sekretorius 2024 m. vyko į 15 komandiruočių, iš kurių devynios buvo į Ispaniją;
9.	remdamasis klausimynu pažymi, kad, atsižvelgdamas į Rusijos agresijos karą prieš Ukrainą, EDAPP sprendė infliacinio spaudimo sutartims ir paslaugoms klausimą, per metus peržiūrėdamas išlaidų sąmatas ir perskirstydamas išteklius, atlikdamas perkėlimus pagal Finansinio reglamento 29 straipsnio 1 ir 4 dalis, numatydamas nenumatytų atvejų rezervą ir iš naujo įvertindamas prioritetus, kad būtų užtikrintas pagrindinių EDAPP procesų administravimas; ragina EDAPP toliau vykdyti reguliarias peržiūras siekiant nustatyti nepakankamo biudžeto įvykdymo sritis ir prireikus perskirstyti lėšas per metus; pripažįsta, kad visos Sąjungos institucijos, sudarydamos sutartis su paslaugų teikėjais, turi pagerinti savo biudžeto valdymą, be kita ko, atsižvelgdamos į kainų svyravimą, ypač energetikos sektoriuje;
10.	pažymi, kad EDAPP pradėjo 66 viešųjų pirkimų procedūras ir sudarė sutartis, iš kurių 45 buvo labai mažos vertės, dvi – derybos be išankstinio skelbimo apie pirkimą, devynios – konkrečios sutartys dėl atskirų ekspertų sąrašo sudarymo ir viena – 200 000 EUR vertės preliminarioji sutartis su „PricewaterhouseCoopers“; pažymi, kad daugumą sutarčių EDAPP pasirašo su mažosiomis ir vidutinėmis įmonėmis taikydamas labai mažos vertės arba mažos vertės procedūras;
Vidaus valdymas, veiklos rezultatai ir vidaus kontrolė
11.	pažymi, kad EDAPP savo veiklos rezultatams 2024 m. stebėti naudojo devynis pagrindinius veiklos rezultatų rodiklius (PVRR), atitinkančius pagrindinius 2020–2024 m. EDAPP strategijos, kuri įgyvendinama pagal metinį valdymo planą, tikslus; remdamasis metine ataskaita pažymi, kad EDAPP pasiekė arba viršijo rezultatus visuose PVRR nustatytus tikslus, išskyrus vieną PVRR (EDAPP sekėjų skaičius kai kuriose socialinės žiniasklaidos paskyrose);
12.	atkreipia dėmesį į įvairius EDAPP vaidmenis, pvz., duomenų apsaugos institucijos, o nuo 2024 m. rugpjūčio 1 d. – kaip notifikuotosios įstaigos, notifikuotosios institucijos ir rinkos priežiūros institucijos, atsakingos už Europos Parlamento ir Tarybos reglamento (ES) 2024/1689[footnoteRef:9] taikymo Sąjungos institucijoms, organams, įstaigoms ir agentūroms (EUIBOA) priežiūrą ir vykdymo užtikrinimą, o atlikdama pastarąją funkciją EDAPP vykdymo užtikrinimo įgaliojimus turės tik nuo 2026 m. rugpjūčio 2 d.; džiaugdamasis pažymi, kad šiomis aplinkybėmis EDAPP rengia valdymo struktūras ir procedūrines sistemas, būtinas jo, kaip rinkos priežiūros institucijos, naujoms užduotims ir įgaliojimams vykdyti pagal Reglamentą (ES) 2024/1689, be kita ko, 2024 m. sukurdamas DI akto korespondentų tinklą, kuriame, nors ir savanoriškai, dalyvavo visos EUIBOA; [9:  	2024 m. birželio 13 d. Europos Parlamento ir Tarybos reglamentas (ES) 2024/1689, kuriuo nustatomos suderintos dirbtinio intelekto taisyklės ir iš dalies keičiami reglamentai (EB) Nr. 300/2008, (ES) Nr. 167/2013, (ES) Nr. 168/2013, (ES) 2018/858, (ES) 2018/1139 ir (ES) 2019/2144 ir direktyvos 2014/90/ES, (ES) 2016/797 ir (ES) 2020/1828, (Dirbtinio intelekto aktas) (OL L, 2024/1689, 2024 7 12, ELI: http://data.europa.eu/eli/reg/2024/1689/oj).] 

13.	pažymi, kad 2024 m. spalio 1 d. EDAPP, siekdamas vykdyti naujas priežiūros užduotis, įsteigė DI skyrių, kurį 2024 m. sudarė du viduje perskirstyti darbuotojai; remdamasis klausimynu pažymi, kad nuo 2025 m. šio skyriaus EDAPP biudžetas apima dvi nuolatines pareigybes ir penkis sutartininkus, kurių įdarbinimo procedūros buvo atliktos; vis dėlto, remdamasis klausimynu, atkreipia dėmesį į EDAPP nuomonę, kad šių išteklių vis dar nepakanka šioms naujoms užduotims, visų pirma susijusioms su DI sistemų priežiūra sienų kontrolės, migracijos, teisingumo ir teisėsaugos srityse arba apribotos bandomosios DI reglamentavimo aplinkos sukūrimu EUIBOA, kaip numatyta Reglamento (ES) 2024/1689 57 straipsnio 3 dalyje, vykdyti; remdamasis EDAPP tolesnių veiksmų ataskaita, susijusių su Parlamento rezoliucija dėl EDAPP 2022 m. biudžeto vykdymo (toliau – tolesnių veiksmų ataskaita), taip pat pažymi, kad, be kita ko, dėl biudžeto apribojimų 2024 m. EDAPP negalėjo pradėti dirbtinio intelekto galimybių studijos;
14.	kalbant apie technologijų stebėseną ir prognozavimą, pažymi, kad 2024 m. EDAPP per savo Technologijų ir privatumo skyrių daugiausia dėmesio skyrė dirbtiniam intelektui; atsižvelgdamas į tai, atkreipia dėmesį į kai kurias EDAPP nagrinėjamas temas, pvz.: neurotechnologijų atliekamą neuroduomenų tvarkymą, kuriam taikomas 2024 m. birželio mėn. EDAPP kartu su Ispanijos duomenų apsaugos institucijos paskelbtas leidinys „TechDispatch on neurodata“, ir automatizuotą sprendimų priėmimą ir jo žmogaus vykdoma priežiūrą, aptartą 2024 m. rugsėjo mėn. kartu su Europos Sąjungos kibernetinio saugumo agentūra (ENISA) ir Karlstado universitetu surengtame teminiame seminare; džiaugdamasis pažymi, kad 2024 m. lapkričio mėn. EDAPP paskelbė 4-ąją ataskaitą „TechSonar“, kurioje daugiausia dėmesio skirta šešioms DI tendencijoms, pavyzdžiui: papildyto funkcionalumo paieškai (RAG), prietaise įdiegtam DI, tam tikrų duomenų įtakos pašalinimui iš mašinų (angl. machine unlearning), daugiarūšį DI, kintamo masto priežiūrą ir neurosimbolinį DI; pabrėžia, jog svarbu, kad EDAPP kauptų žinias, būtinas jo įgaliojimams pagal Reglamentą (ES) 2024/1689 vykdyti, kai EUIBOA pradės naudoti besiformuojančias technologijas asmens duomenims tvarkyti; be to, pažymi, kad 2024 m. EDAPP paskelbė pirmąsias gaires EUIBOA, kuriomis siekiama užtikrinti duomenų apsaugos reikalavimų laikymąsi naudojant generatyvinio DI sistemas, taip pat tris priežiūros nuomones dėl Europolo ir Eurojusto naudojamų DI priemonių;
15.	pripažįsta, kad kasmet vis daugėja skundų, nors dauguma skundų yra susiję su Komisija ir juos teikia EUIBA darbuotojai; pažymi, kad 2024 m. EDAPP gavo 663 skundus, t. y. 202 skundais daugiau nei 2023 m., iš kurių 108 buvo priimtini, o 555 – nepriimtini; pažymi, kad EDAPP priėmė galutinį sprendimą, pateikė nuomonę arba atsakymą 77 (t. y. 33 proc. daugiau nei 2023 m.) iš 108 skundų, gautų 2024 m., atvejais, ir atsakė į visus gautus nepriimtinus skundus; pažymi, kad iš visų 2024 m. gautų priimtinų skundų buvo baigti nagrinėti 48 atvejai, t. y. sumažėjęs skaičius, palyginti su 55 atvejais 2023 m.; pažymi, kad 2024 m. pabaigoje buvo nagrinėjami 104 priimti skundai (t. y. padidėjęs skaičius, palyginti su 71 atveju 2023 m.), įskaitant iki 2024 m. pateiktus skundus; pripažįsta EDAPP pastangas sumažinti didelį skundų skaičių ir ragina jį toliau racionalizuoti savo skundų nagrinėjimą siekiant, pvz., bendro skundų nagrinėjimo procedūros supratimo su nacionalinėmis duomenų apsaugos institucijomis, visų pirma laisvės, saugumo ir teisingumo srityje, kurioje tyrimai yra sudėtingi ir ilgai trunka; pažymi, kad 2024 m. EDAPP gavo 125 pranešimus apie asmens duomenų saugumo pažeidimus, t. y. padidėjęs skaičius, palyginti su 77 pranešimais 2023 m.;
16.	pabrėžia svarbų EDAPP konsultacijų ir patarimų vaidmenį Sąjungos teisėkūros procese ne tik ankstyvuoju Komisijos pasiūlymų dėl teisėkūros procedūra priimamų aktų rengimo etapu, bet ir Parlamento ir jo komitetų prašymu teikiant pastabas ar nuomones dėl kompromisinių pakeitimų dėl trišalių derybų; pažymi, kad pagal Reglamento (ES) 2018/1725 42 straipsnio 1 dalį EDAPP atsakė į 97 oficialias teisėkūros konsultacijas (80 – 2023 m.), o jo patarimai buvo pateikti Komisijai ir teisėkūros institucijoms skirtose 25 nuomonėse (2023 m. – 54), 45 oficialiose pastabose (2023 m. – 26) ir 27 neoficialiose pastabose (2023 m. – 34) reaguojant į 2024 m. prašymus surengti teisėkūros konsultacijas;
17.	atkreipia dėmesį į svarbų Europos duomenų apsaugos valdybos vaidmenį derinant priežiūros institucijų gaires, procedūras, vykdymo užtikrinimo procesus ir praktiką visose valstybėse narėse; atsižvelgdamas į tai pažymi, kad 2024 m. Europos duomenų apsaugos valdyba nepriėmė jokio privalomo sprendimo, paskelbė 28 nuomones dėl nuoseklumo, priėmė dvi naujas gaires, paskelbė keturis pareiškimus dėl teisėkūros pokyčių, įgyvendino ir koordinavo kelias programas, susijusias su bendradarbiavimu vykdymo užtikrinimo srityje; taip pat pažymi, kad Europos duomenų apsaugos valdyba teikia sekretoriato paslaugas Koordinuotam priežiūros komitetui, kuris yra nacionalinių priežiūros institucijų ir EDAPP grupė, užtikrinanti koordinuotą Sąjungos didelės apimties IT sistemų priežiūrą, o 2024 m. tokia priežiūra buvo išplėsta įtraukiant Vizų informacinę sistemą, papildant parengiamąjį darbą, atliktą Europos kelionių informacijos ir leidimų sistemos (ETIAS) priežiūros srityje;
18.	su pasitenkinimu pažymi, kad 2024 m. EDAPP parengė įvairias procedūrines priemones ir politiką, kad sustiprintų savo tyrimo procesus; atsižvelgdamas į tai, giria EDAPP už tai, kad 2024 m. jis iš dalies pakeitė savo darbo tvarkos taisykles, pagal kurias „peržiūros procedūra“ buvo pakeista „preliminariu vertinimu“, siekiant apsaugoti visų susijusių šalių teisę būti išklausytoms; pažymi, kad nuo 2024 m. liepos mėn. EUIBA gali pasidalyti savo nuomonėmis dėl preliminaraus vertinimo prieš EDAPP priimant sprendimą, kuris galėtų joms daryti neigiamą poveikį; pažymi, kad šios procedūrinės apsaugos priemonės padeda sąžiningai ir laiku nagrinėti skundus ir atlikti tyrimus; pažymi, kad 2024 m. EDAPP taip pat peržiūrėjo tyrimo metodikas, parengė galimybės susipažinti su byla vadovą, pagerino pasirengimą bylinėjimuisi, atnaujino vidaus skundų bylų vadovą ir patobulino klausymų įrašus bei transkripcijos procesus;
19.	remdamasis metine ataskaita ir tolesnių veiksmų ataskaita, atkreipia dėmesį į ypatingą EDAPP dėmesį į vaikų duomenų tvarkymą, visų pirma teisėsaugos srityje; pažymi, kad vienas iš 2024 m. EDAPP atliktų auditų buvo susijęs su vaikų asmens duomenų tvarkymu Komisijos Jungtinio tyrimų centro Ispanijoje valdomuose mokslinių tyrimų projektuose, visų pirma kiek tai susiję su vaikų ir robotų sąveika; su pasitenkinimu pažymi, kad 2024 m. spalio mėn. EDAPP dalyvavo G7 duomenų apsaugos institucijų apskritojo stalo diskusijoje Romoje, kurios metu duomenų apsaugos institucijos paskelbė pareiškimą dėl DI ir vaikų, kuriame primygtinai ragino imtis veiksmų siekiant apsaugoti vaikų privatumą ir užtikrinti, kad DI skatintų pasitikėjimą, kartu apsaugant pažeidžiamiausius asmenis; primena, kad EDAPP atliko metinį patikrinimą, kaip Europolas tvarko duomenis apie jaunesnius nei 15 metų nepilnamečius, kurie pažymėti kaip įtariamieji; pažymi, kad EDAPP patikrinimo ataskaitoje Europolo prašoma atlikti savo vertinimą dėl gautų duomenų teisėtumo, ir reiškia susirūpinimą dėl to, ar Europolas atitinka „griežto proporcingumo“ ribą tvarkant duomenis apie nepilnamečius, įtariamus padarius nedidelius pažeidimus;
20.	pažymi, kad EUIBA gali konsultuotis su EDAPP dėl rekomendacijų dėl planuojamų duomenų tvarkymo operacijų ir duomenų apsaugos; pažymi, kad EDAPP pateikė rekomendacijas 26 konsultacijose ir 26 priežiūros nuomonėse įvairiomis temomis; visų pirma pažymi, kad 2024 m. gruodžio mėn. EDAPP paskelbė priežiūros nuomonę dėl Parlamento plano naudoti biometrinius duomenis siekiant patvirtinti Parlamento narių dalyvavimą mokant dienpinigius;
21.	pažymi, kad 2024 m. EDAPP atliko keturis tyrimus ir du išankstinius tyrimus, t. y. mažiau, palyginti su 2023 m.; pažymi, kad tarp svarbiausių atvejų yra išankstinis tyrimas dėl automatizuoto sprendimų priėmimo atrenkant stažuotojus, tyrimas dėl to, kaip Komisija naudoja „Microsoft 365“, ir vienas išankstinis tyrimas dėl profiliavimo viešos prieigos taikomosiose programose; atsižvelgdamas į tai, kaip Komisija naudoja „Microsoft 365“, pažymi, kad atlikus tyrimą nustatyta daug Reglamento (ES) 2018/1725 pažeidimų, dėl kurių EDAPP nurodė Komisijai iki 2024 m. gruodžio 9 d. sustabdyti visus duomenų srautus į „Microsoft“ ir su ja susijusias įmones už Sąjungos ir (arba) Europos ekonominės erdvės (EEE) ribų; ragina EDAPP nuolat informuoti biudžeto įvykdymą tvirtinančią instituciją apie tolesnių veiksmų, susijusių su tuo, kaip Komisija šiuo atveju laikosi EDAPP rekomendacijų, rezultatus; taip pat pažymi, kad 2024 m. EDAPP tęsė penkis tyrimus dėl EUIBA interneto svetainės praktikos, daugiausia dėmesio skirdamas trečiųjų šalių komponentams ir prašymams duoti sutikimą; pažymi, kad 2024 m. EDAPP atliko tris auditus vietoje tokiomis temomis kaip sveikatos duomenų tvarkymas, saugojimo laikotarpiai ir moksliniai tyrimai, susiję su nepilnamečiais;
22.	primena, kad 2022 m. EDAPP Europos Sąjungos Teisingumo Teisme (ESTT) pareiškė ieškinį dėl dviejų iš dalies pakeisto Europos Parlamento ir Tarybos reglamento (ES) 2016/794[footnoteRef:10] nuostatų panaikinimo, kurį ESTT vėliau atmetė, tačiau EDAPP pateikė apeliacinį skundą Bendrajam Teismui byloje T-578/22[footnoteRef:11], tikėdamasis, kad iškelti klausimai turėtų būti sprendžiami aukščiausiu lygmeniu; remdamasis tolesnių veiksmų ataskaita pažymi, kad EDAPP susilaiko nuo pastabų dėl šio apeliacinio skundo teikimo, nes jis nagrinėjamas; primena, kad tai, jog EDAPP, atlikdamas priežiūros funkciją, į ESTT kreipiasi dėl teisinių klausimų, neturėtų turėti įtakos lojaliam EDAPP ir jo prižiūrimų subjektų bendradarbiavimui ir geriems santykiams; [10:  	2016 m. gegužės 11 d. Europos Parlamento ir Tarybos reglamentas (ES) 2016/794 dėl Europos Sąjungos teisėsaugos bendradarbiavimo agentūros (Europolo), kuriuo pakeičiami ir panaikinami Tarybos sprendimai 2009/371/TVR, 2009/934/TVR, 2009/935/TVR, 2009/936/TVR ir 2009/968/TVR (OL L 295, 2018 11 21, p. 39, ELI: http://data.europa.eu/eli/reg/2018/1725/oj).]  [11:  	2023 m. rugsėjo 6 d. Bendrojo Teismo nutartis EDAPP / Parlamentas ir Taryba, T-578/22, ECLI:EU:T:2023:522.] 

23.	pažymi, kad 2024 m. atlikus EDAPP vidaus kontrolės standartų vertinimą patvirtintas patenkinamas vidaus kontrolės lygis ir visi 14 standartų yra nustatyti ir veikia; pažymi, kad buvo sudaryta darbo grupė, kuriai pavesta analizuoti rezultatus ir siūlyti patobulinimus, tokius mokymo ir tobulinimo patobulinimus, taip pat žinių ir dokumentų valdymą; remdamasis klausimynu pažymi, kad EDAPP atnaujintoje rizikos valdymo sistemoje nustatyta struktūrizuota tolesnė veikla, kuri leido organizacijai užtikrinti, kad švelninimo pastangos išliktų veiksmingos ir nuosekliai stebimos; taip pat pažymi, kad EDAPP atnaujino savo ex post kontrolės procedūrą, kuri dabar yra grindžiama rizika ir sustiprino veiklos tęstinumą bei audito seką, integruodamas sistemą „ARES“, mokymą ir patobulindamas žinių valdymo procesus;
24.	remdamasis klausimynu pažymi, kad 2024 m. Komisijos Vidaus audito tarnyba (VAT) pradėjo vieną Parlamento EDAPP teikiamų IT paslaugų valdymo auditą, po kurio EDAPP šiuo metu įgyvendina dvi rekomendacijas; atsižvelgdamas į 2023 m. atliktą EDAPP auditų planavimo metodikos auditą pažymi, kad į vieną iš dviejų Vidaus audito tarnybos pateiktų rekomendacijų buvo atsižvelgta, o kitos rekomendacijos (dėl EDAPP audito plano rengimo metodikos) įgyvendinimas buvo atidėtas, kai bus paskirtas naujas priežiūros pareigūnas; ragina EDAPP pranešti biudžeto įvykdymą tvirtinančiai institucijai apie daromą pažangą šioje srityje;
Žmogiškieji ištekliai, lygybė ir darbuotojų gerovė
25.	pažymi, kad 2024 m. pabaigoje EDAPP dirbo 137 darbuotojai, o 2023 m. – 129 darbuotojai; pažymi, kad 2023 m. EDAPP įdarbino 55 sutartininkų pagal Pareigūnų tarnybos nuostatų ir kitų tarnautojų įdarbinimo sąlygų 3 straipsnio b punktą (50 sutartininkų 2023 m.), 9 laikinuosius darbuotojus pagal 2 straipsnio b ir c punktus (2023 m. – 7 laikinuosius darbuotojus) ir naudojosi 10 išorės paslaugų teikėjų, dirbančių darbo vietoje, paslaugomis (2022 m. – 12 išorės paslaugų teikėjai); ragina EDAPP apsvarstyti, kaip būtų galima sumažinti sutartininkų skaičių siekiant sudaryti neterminuotas darbo sutartis, kad būtų užtikrintas specialistų išlaikymas ir veiklos tęstinumas; pažymi, kad 2024 m. EDAPP dirbo 23 pilietybių darbuotojai iš valstybių narių (tiek pat, kiek ir 2023 m.), o tai, nepaisant pernelyg didelio 5 pilietybių atstovų skaičiaus, yra puikus tokios mažos institucijos rezultatas;
26.	atkreipia dėmesį į 2024 m. didelį etatų plano užimtumo rodiklį (98,80 proc.), palyginti su 95,65 proc. 2023 m., tačiau taip pat didelį darbuotojų kaitos lygį – 12 proc., palyginti su 13 proc. 2023 m.; pažymi, kad dauguma laisvų darbo vietų atsirado dėl to, kad kandidatai buvo netinkami; remdamasis tolesnių veiksmų ataskaita su pasitenkinimu pažymi, kad EDAPP sprendė šiuos iššūkius parengdamas išsamią darbuotojų išlaikymo ir specialistų pritraukimo strategiją, kuri buvo priimta 2025 m. pradžioje ir kurioje numatyti trumpalaikiai, vidutinės trukmės ir ilgalaikiai veiksmai, susiję su patyrusių darbuotojų išlaikymu, kaitos rizikos mažinimu ir EDAPP, kaip darbdavio, patrauklumo didinimu;
27.	pažymi, kad, kalbant apie EDAPP darbuotojų pasiskirstymą pagal lytį, 2024 m. 63 proc. buvo moterys ir 37 proc. vyrai, panašiai kaip ir ankstesniais metais, kai moterų ir vyrų pasiskirstymas buvo atitinkamai 65 proc. ir 35 proc.; atkreipia dėmesį į vidurinės grandies vadovybės lyčių pusiausvyrą – trys vyrai ir trys moterys, tačiau apgailestauja dėl to, kad vis dar nepakankamai moterų eina vyresniosios grandies vadovybės pareigas; ragina EDAPP toliau dėti pastangas siekiant užtikrinti lyčių pusiausvyrą tarp darbuotojų;
[bookmark: _Hlk215140632]28.	pažymi, kad EDAPP įdarbino 20 stažuotojų, kuriems buvo mokama maždaug 1 500 EUR mėnesinė išmoka, pagal Komisijos Mėlynosios knygos stažuočių programą ir vieną neapmokamą stažuotoją pagal akademinės stažuotės susitarimą; dar kartą pabrėžia, kad stažuotės turėtų būti apmokamos, vadovaujantis 2023 m. birželio 14 d. Europos Parlamento rezoliucija su rekomendacijomis Komisijai dėl kokybiškų stažuočių Sąjungoje (2020/2005(INL)), kurioje raginama užtikrinti, kad visos stažuotės Sąjungoje būtų apmokamos;

29.	atkreipia dėmesį į veiklą, kurią EDAPP vykdė 2024 m. plėtodamas savo žmogiškuosius išteklius; pažymi, kad jis priėmė naują politiką dėl internetinių mokymosi platformų, prisijungė prie naujos tarpinstitucinės darbo stebėjimo programos, pagal kurią penki EDAPP darbuotojai stebėjo Komisijos darbuotojus, surengė išvažiuojamąjį posėdį darbuotojams apie pasirengimą DI ir kitą bendrumo stiprinimo veiklą; atkreipia dėmesį į tai, kad įsteigta kelių skyrių darbo grupė, kurios tikslas – plėtoti iniciatyvas, kuriomis skatinama lygybė, įtrauktis ir įvairovė;
30.	remdamasis klausimynu pažymi, kad EDAPP siūlo lanksčias ir mišrias darbo sąlygas, kurias gerai įvertina darbuotojai, galintys, be kita ko pasinaudoti vaiko priežiūros atostogomis, laiko kreditais, dirbti ne visą darbo laiką arba dirbti iš užsienio ribotą dienų skaičių per metus; pažymi, kad kitą darbuotojų pasitenkinimo apklausą, apimančią nuotolinį darbą, buvo planuojama atlikti 2025 m.;
31.	pažymi, kad šiuo metu EDAPP nedirba darbuotojų su negalia, bet jis turi lygių galimybių sąlygą, įtrauktą į visus EDAPP pranešimus apie laisvas darbo vietas, ir aktyviai skatina kandidatus su negalia teikti paraiškas; pažymi, kad EDAPP interneto svetainė yra grindžiama turinio valdymo sistema, suderinta su esminiais prieinamos interneto svetainės dizaino standartais, o visos papildomos tai interneto svetainei sukurtos funkcijos sukuriamos prieinamumą laikant vienu iš pagrindinių reikalavimų;
32.	remdamasis klausimynu atkreipia dėmesį į EDAPP atsakymą, kad EDAPP neturi prieigos prie savo darbuotojų medicinos dokumentų ir negali žinoti pagrindinės nebuvimo darbe priežasties, nes ją patvirtino Komisijos medicinos tarnyba; pažymi, kad EDAPP turi prieigą tik prie apibendrintų duomenų, pvz., laikinojo nedarbingumo atostogų dienų skaičiaus ir ar pridedama medicininė pažyma; pažymi, kad laikinojo nedarbingumo atostogų dienų skaičiaus padidėjimas nuo 2023 iki 2024 m., t. y. nuo 1 680,50 iki 1 946 (+ 15,80 proc.), viršijo darbuotojų skaičiaus padidėjimą nuo 129 iki 137 (t. y. + 6,20 proc.); pažymi, kad vidutinė ligos trukmė vienam asmeniui taip pat pailgėjo nuo 14,7 dienų 2023 m. iki 18,30 dienų 2024 m. ir kad laikinojo nedarbingumo atostogų rodiklis padidėjo nuo 3,60 proc. 2023 m. iki 3,9 proc. 2024 m.; yra susirūpinęs dėl dabartinės padėties ir toliau prašo aiškiau įvertinti darbuotojų gerovę, kad būtų galima nustatyti galimas pasikartojančias perdegimo priežastis, apie kurių atvejus turėtų būti kasmet pranešama biudžeto įvykdymą tvirtinančiai institucijai, kaip ir visoms kitoms institucijoms;
33.	remdamasis klausimynu pažymi, kad 2024 m. EDAPP nebuvo pranešta apie jokius priekabiavimo atvejus; palankiai vertina tai, kad 2024 m. EDAPP toliau teikė kovos su priekabiavimu pristatymą, kurį per naujų darbuotojų priėmimo sesiją pristatė vienas iš EDAPP konfidencialių patarėjų; palankiai vertina tai, kad EDAPP intranete paskelbtas sprendimas dėl kovos su priekabiavimu ir konfidencialių patarėjų vaidmuo;
Etikos sistema ir skaidrumas
34.	pažymi, kad EDAPP sukūrė sistemą, kuria siekiama užkirsti kelią interesų konfliktams vyresniosios vadovybės ir darbuotojų lygmeniu, pasitelkiant elgesio kodeksus, informuotumo didinimą ir deklaracijas dėl konfliktų nebuvimo ir konfidencialumo; pažymi, kad visi prie EDAPP prisijungiantys darbuotojai turi pasirašyti deklaraciją dėl konfliktų nebuvimo ir konfidencialumo; pažymi, kad 2024 m. EDAPP neužregistruota jokių interesų konfliktų ar informavimo apie pažeidimus atvejų; susirūpinęs pažymi, kad 2024 m. EDAPP buvo pranešta apie vieną įtariamo sukčiavimo atvejį, kurį tyrė Komisijos tyrimų ir drausmės tarnyba (IDOC); šiuo atveju pažymi, kad 2025 m. IDOC užbaigė tyrimą ir pateikė EDAPP rekomendaciją pradėti drausminę procedūrą pagal tarnybos nuostatus; ragina EDAPP nuolat informuoti biudžeto įvykdymą tvirtinančią instituciją apie galutinius rezultatus šiuo klausimu;
35.	pažymi, kad 2024 m. EDAPP toliau rengė EDAPP ir Europos duomenų apsaugos valdybos naujiems darbuotojams skirtus įvadinius mokymus, apimančius jo etikos sistemą (dėl priekabiavimo, informavimo apie pažeidimus, interesų konfliktų) ir kovos su sukčiavimu strategiją; pažymi, kad EDAPP etikos pareigūnas kasmet EDAPP ir Europos duomenų apsaugos valdybos vadovybei teikia etikos ataskaitą ir dalyvauja darbo grupės etikos klausimais „Comité Paritaire des Questions Statuaries“ veikloje; su pasitenkinimu pažymi, kad EDAPP sukūrė e. pašto dėžutę, į kurią darbuotojai gali siųsti prašymus dėl bet kokių su etika susijusių tyrimų; ragina EDAPP toliau didinti informuotumą ir organizuoti apklausas siekiant įvertinti darbuotojų informuotumo apie EDAPP ir (arba) Europos duomenų apsaugos valdybos etikos sistemą lygį;
36.	palankiai vertina tai, kad EDAPP apskritai pasiekė aukštą savo veiklos skaidrumo lygį, be kita ko, kiek tai susiję su priežiūros pareigūno ir generalinio sekretoriaus darbotvarkės ir interesų deklaracijos skelbimu; remdamasis klausimynu su pasitenkinimu pažymi, kad 2023–2024 m. atlikus skaidrumo priemonių vidaus vertinimą, 2025 m. EDAPP priėmė sprendimą, pagal kurį priežiūros pareigūnas, generalinis sekretorius ir vadovaujamas pareigas einantys EDAPP darbuotojai susitiks su interesų grupių atstovais tik tuo atveju, jei jie bus užsiregistravę Sąjungos skaidrumo registre; palankiai vertina tai, kad tuo sprendimu EDAPP yra Sąjungos skaidrumo registro, apie kurį buvo tinkamai pranešta Valdančiajai tarybai, dalis;
37.	pažymi, kad Europos ombudsmenas atliko EDAPP tyrimą dėl 2023 m. inicijuotos bylos, kuri buvo užbaigta 2024 m. nustačius netinkamo administravimo atvejį; pažymi, kad ši išvada buvo susijusi su laiku, per kurį EDAPP užbaigė skundo vertinimą per pagrįstą laikotarpį ir aktyviai neinformavo skundo pateikėjo apie bylos eigą; todėl palankiai vertina tai, kad EDAPP ėmėsi veiksmų, kad pagerintų savo procedūras, pagal kurias dabar reikalaujama, kad darbuotojai aktyviai atnaujintų skundus ir sustabdytų tyrimus, kol laukiama teismo sprendimų arba kitų organų sprendimų tuo pačiu klausimu; remdamasis klausimynu pažymi, kad 2024 m. EDAPP buvo susijęs su trejais Europos kovos su sukčiavimu tarnybos (OLAF) atliekamais tyrimais, kurie šiuo metu vykdomi; ragina EDAPP nuolat informuoti biudžeto įvykdymą tvirtinančią instituciją šiais klausimais;
38.	pažymi, kad pagal EDAPP elgesio kodekso 9 straipsnį priežiūros pareigūnas ir generalinis sekretorius trejus metus po to, kai nustoja eiti pareigas, privalo laikytis sąžiningumo, diskretiškumo ir konfidencialumo pareigos; pažymi, kad 2024 m. nė vienas vyresnysis pareigūnas neišėjo iš darbo ar prisijungė prie EDAPP;
Skaitmeninimas, kibernetinis saugumas ir duomenų apsauga
39.	remdamasis klausimynu pažymi, kad 2024 m. išlaidos IT įrangai ir projektams buvo 10 proc. didesnės, palyginti su 2023 m., dėl papildomų konsultacijų kibernetinio saugumo klausimais; taip pat pažymi, kad kiti išlaidų elementai per dvejus metus išliko palyginti stabilūs, įskaitant bendrąsias IT paslaugas ir techninę priežiūrą;
40.	atkreipia dėmesį į pažangą, kurią EDAPP padarė 2024 m. siekdamas skaitmeninės transformacijos; visų pirma pažymi, kad EDAPP integravo „EU Send“ (paslaugą ir (arba) kanalą, skirtą keistis neskelbtina neįslaptinta informacija su kitomis EUIBA), patvirtino IT paramos paslaugų teikėją „ServiceNow“ (sukurdamas bendrą pagalbos tarnybos portalą darbuotojams), įdiegė sistemą „SECABC“ (tarpinstitucinę saugaus keitimosi informacija sistema) ir perėjo prie Komisijos vidaus debesijos modelio (CaaS); pažymi, kad vienas nuolatinis pareigūnas ir vienas sutartininkas yra skirti EDAPP skaitmeninei transformacijai; remdamasis klausimynu ir tolesnių veiksmų ataskaita, pripažįsta EDAPP biudžeto apribojimus, dėl kurių negalima sudaryti 7 skirtingas IT sritis apimančios ir bent iš penkių IT specialistų sudarytos grupės, kuri galėtų apimti konkrečias taikomąsias programas, susijusias su EDAPP veiklos procesais, o ne tik pagrindinę IT infrastruktūrą ir paslaugas, kurias Parlamentas ir Komisija siūlo pagal susitarimus dėl paslaugų lygio;
41.	pripažįsta, kad EDAPP sėkmingai remiasi daugeliu Komisijos naudojamų administracinių sistemų, visų pirma žmogiškųjų išteklių ir verslo administravimo procesų srityje, taip pat kai kuriomis Parlamento paslaugomis, įskaitant, be kita ko, nešiojamųjų kompiuterių, tinklo infrastruktūros ir vaizdo konferencijų teikimą; pažymi, kad EDAPP naudoja kvalifikuotą elektroninį parašą elektroniniams dokumentams, be kita ko, sistemoje „ARES“, skirtoje administraciniams ir finansiniams dokumentams, pasirašyti; giria EDAPP už pažangą, padarytą priimant e. viešųjų pirkimų priemones, kurios numatytos 2026 m., kai EDAPP taip pat bus įdiegta nauja finansinė programinė įranga „SUMMA“;
42.	remdamasis klausimynu pažymi, kad 2025 m. EDAPP patvirtino vidaus gaires dėl generatyvinio DI sistemų naudojimo tarp savo darbuotojų, kuriems taip pat siūlomas privalomas DI mokymo kursas; palankiai vertina EDAPP parengiamąjį darbą siekiant potencialiai paskelbti gaires, kuriomis būtų užtikrinta, kad EUIBA atsakingai naudotų DI priemones, ir kurios papildytų Komisijos jau pateiktas gaires, daugiausia dėmesio skiriant Sąjungos viešojo administravimo ypatumams arba naudojimo atvejams konkrečiose srityse, pvz., žmogiškųjų išteklių ir įdarbinimo srityse;
43.	pripažįsta, kad EDAPP atlieka pagrindinį vaidmenį didinant EUIBA pasirengimą kibernetiniam saugumui, kartu glaudžiai bendradarbiaudamas su tokiomis įstaigomis kaip Europos Sąjungos kibernetinio saugumo agentūra (ENISA) ir kibernetinio saugumo centrais, pvz., CERT-EU;
44.	remdamasis klausimynu pažymi, kad EDAPP pradėjo dvi pagrindines iniciatyvas, kuriomis siekiama stiprinti asmens duomenų saugumo pažeidimų valdymą visose Sąjungos institucijose, t. y. informavimo apie asmens duomenų saugumo pažeidimus kampaniją, kuri buvo skirta subjektams, anksčiau nepranešusiems apie pažeidimus, teikiant įsivertinimo priemones, dvišales konsultacijas ir pritaikytas rekomendacijas, ir kibernetinio saugumo pratybas (PATRICIA), kuriomis siekiama pagerinti kibernetinio saugumo incidentų, susijusių su asmens duomenų saugumo pažeidimais, valdymą ir stiprinti tarpinstitucinį bendradarbiavimą; džiaugdamasis pažymi, kad 2025 m. Pasaulinė privatumo asamblėja apdovanojo abi iniciatyvas už jų indėlį į atskaitomybę; pažymi, kad EDAPP sustiprino savo kibernetinio saugumo sistemą, nustatydamas į internetą orientuoto turto pažeidžiamumą ir grėsmių aptikimą tikruoju laiku, tvirčiau bendradarbiaudamas pagal savo susitarimą dėl paslaugų lygio su CERT-EU; sveikina EDAPP 2024 m. birželio mėn. Briuselyje surengus konferenciją, kurioje dalyvavo duomenų apsaugos ekspertai, politikos formuotojai ir technologijų specialistai, kad apsvarstytų kintantį duomenų apsaugos vaidmenį šiuolaikinėje demokratijoje, visų pirma atsižvelgiant į plintančią dezinformaciją ir manipuliavimą internetu, taip pat į socialinės žiniasklaidos keliamus iššūkius;
Pastatai
45.	pažymi, kad 2024 m. reikėjo pervesti apie 55 000 EUR pastatų saugumo ir nuomos išlaidoms padengti, nes Parlamento patvirtintos 2024 m. nuomos išlaidos, susijusios su pastatu, kuriuo naudojasi EDAPP, buvo didesnės nei tiems metams skirti kreditai;
46.	pažymi, kad, kalbant apie jo pastato prieinamumą, EDAPP remiasi Parlamento priimtais ir įgyvendinamais sprendimais, kurie yra jo pastatų politikos dalis; ragina EDAPP informuoti biudžeto įvykdymą tvirtinančią instituciją, ar jis taip pat planuoja įdarbinti riboto judumo stažuotojus ar stažuotojus su negalia;
Aplinka ir tvarumas
47.	pažymi, kad EDAPP nuomojasi išmanųjį Parlamento pastatą, kurio aplinkosauginis pėdsakas sumažinamas keliomis priemonėmis, pvz., be kita ko, automatiškai ir centralizuotai reguliuojant temperatūrą; pažymi, kad tame pastate taip pat įrengtos fotovoltinės plokštės, kurios pagamina apie 20 kWh elektros energijos, o tai sudaro 6,04 proc. viso EDAPP 2024 m. suvartoto kiekio;
48.	pažymi, kad EDAPP neprisijungė prie aplinkosaugos vadybos ir audito sistemos (EMAS); pažymi, kad, siekdamas tapti EMAS sertifikuotu subjektu, 2024 m. EDAPP įsteigė kelių skyrių darbo grupę, kurios tikslai – nustatyti esamas Parlamento jau įgyvendintas priemones, parengti anglies dioksido kiekio mažinimo strategijas ir pasiūlyti inovatyvius sprendimus; ragina EDAPP nuolat informuoti biudžeto įvykdymą tvirtinančią instituciją apie šioje srityje padarytą pažangą;
49.	remdamasis klausimynu pažymi, kad EDAPP didžiąją dalį savo viešųjų pirkimų vykdo pagal tarpinstitucines preliminariąsias sutartis ir, kaip dalyvaujanti perkančioji organizacija, taiko vadovaujančios perkančiosios organizacijos nustatytus tvarumo kriterijus;
50.	remdamasis klausimynu pažymi, kad visos tarnybinės kelionės EDAPP viduje turi atitikti komandiruočių vadove nustatytas taisykles; pažymi, kad EDAPP darbuotojai daugiausia keliauja ekonomine klase ir kad dauguma kelionių vyksta Sąjungoje; palankiai vertina EDAPP pastangas sumažinti savo anglies pėdsaką skatinant darbuotojus naudotis vaizdo konferencijomis, keliauti traukiniais trumpais atstumais ir keliauti viešuoju transportu į oro uostą ar iš jo arba misijos vietoje;
51.	remdamasis klausimynu pažymi, kad EDAPP įgyvendina tvaraus judumo strategiją, pagal kurią darbuotojai gali prašyti kompensuoti 50 proc. jų viešojo transporto mėnesinių ar metinių arba daugkartinių kelionės bilietų ir suteikiama infrastruktūra, pritaikyta dviračius naudojančių darbuotojų poreikiams;
Tarpinstitucinis bendradarbiavimas
52.	palankiai vertina EDAPP sutaupytas biudžeto ir administracines lėšas vykdant tarpinstitucinį bendradarbiavimą, visų pirma sudarant susitarimus dėl paslaugų lygio su Parlamentu dėl jo patalpų nuomos ir IT sistemų taikomųjų programų naudojimo, aparatinės įrangos tiekimo ir techninės priežiūros, taip pat su Komisija dėl žmogiškųjų išteklių ir verslo administravimo procesų, taip pat dalyvaujant didelėse tarpinstitucinėse preliminariosiose sutartyse, be kita ko, tokiose srityse kaip IT konsultavimas, laikinosios paslaugos ir raštinės reikmenys be kita ko; be to, giria EDAPP už tai, kad jis palaiko struktūrinį bendradarbiavimą su Europos Ombudsmenu, Pagrindinių teisių Europos Sąjungos agentūra ir CERT-EU sudarant susitarimo memorandumus; remdamasis klausimynu pažymi, kad EDAPP taip pat dalyvauja Komisijos vadovaujamame tarpinstituciniame žmogiškųjų išteklių pertvarkos projekte, kuriuo siekiama skaitmeninti žmogiškųjų išteklių procesus, o šis projektas bus baigtas įgyvendinti iki 2029 m.;
53.	pažymi, kad EDAPP dalyvauja įvairių tarpinstitucinių organų posėdžiuose; atsižvelgdamas į tai, palankiai vertina EDAPP dalyvavimą administracijos vadovų posėdžiuose ir Tarpinstitucinio internetinės komunikacijos komiteto, kuriam vadovauja Parlamento Komunikacijos generalinis direktoratas, posėdžiuose; pripažįsta, kad tarpinstitucinis bendradarbiavimas su EDAPP, atliekančiu priežiūros funkciją, yra labai svarbus tam, kad kitos Sąjungos institucijos pagerintų savo atitikties duomenų apsaugos teisinei sistemai lygį;
54.	remdamasis metine ataskaita pažymi, kad 2024 m. Europos duomenų apsaugos valdyba pradėjo suderintus vykdymo užtikrinimo veiksmus, susijusius su asmenų teise susipažinti su savo asmens duomenimis, dalyvaujant 30 duomenų apsaugos institucijų visoje Sąjungoje ir EEE; remdamasis klausimynu pažymi, kad EDAPP dalyvavo šiuose vykdymo užtikrinimo veiksmuose, tačiau taip pat tęsė darbą, susijusį su nuo 2023 m. EDAV vykdomais koordinuotais vykdymo užtikrinimo veiksmais dėl duomenų apsaugos pareigūno vaidmens; atkreipia dėmesį į tai, kad 2024 m. EDAPP toliau aktyviai dalyvavo BPK veikloje, dvejus metus prisiimdamas BPK koordinavimo vaidmenį, be kita ko, parengdamas gaires dėl bendradarbiavimo nagrinėjant Europolo skundus ir stebint ETIAS plėtojimą; pažymi, kad EDAPP, kaip Europos duomenų apsaugos valdybos narys, taip pat koordinavo bendradarbiavimo su konkurencijos ir vartotojų apsaugos institucijomis darbo grupės veiklą, susijusią su Skaitmeninių rinkų akto[footnoteRef:12] ir Bendrojo duomenų apsaugos reglamento sąveika[footnoteRef:13]; [12:  	2022 m. rugsėjo 14 d. Europos Parlamento ir Tarybos reglamentas (ES) 2022/1925 dėl atvirų konkurencijai ir sąžiningų skaitmeninio sektoriaus rinkų, kuriuo iš dalies keičiamos direktyvos (ES) 2019/1937 ir (ES) 2020/1828 (Skaitmeninių rinkų aktas) (OL L 265, 2022 10 12, p. 1, ELI: http://data.europa.eu/eli/reg/2022/1925/oj).]  [13:  	2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1, ELI: http://data.europa.eu/eli/reg/2016/679/oj).] 

55.	remdamasis klausimynu ir tolesnių veiksmų ataskaita pažymi, kad bendra veikla su OLAF, Europos prokuratūra ir Audito Rūmais ir iniciatyva sukčiavimo nustatymo srityje nepatenka į EDAPP įgaliojimų sritį;
Komunikacija
56.	pažymi, kad 2024 m. viešosios komunikacijos ir reklaminės veiklos biudžetas siekė 425 000 EUR, t. y. maždaug 9,20 proc. daugiau nei 2023 m.;
57.	su pasitenkinimu pažymi, kad 2024 m. EDAPP internetu ir asmeniškai surengė keletą komunikacijos renginių, kuriais siekiama didinti plačiosios visuomenės informuotumą apie EDAPP vaidmenį ir misiją ir apie tai, kaip svarbu laikytis Sąjungos duomenų apsaugos taisyklių, pvz., Duomenų apsaugos dieną, EDAPP stažuotojų konferenciją (du kartus per metus), EDAPP civilinės visuomenės aukščiausiojo lygio susitikimą ir Pasaulinę privatumo asamblėją, ir juose dalyvavo;
58.	pažymi, kad EDAPP skelbia informaciją internetu per savo interneto svetainę ir savo socialinių tinklų paskyras „X“ (buvęs „Twitter“) (28 800 sekėjų), „LinkedIn“ (82 800 sekėjų), „YouTube“ (3 400 sekėjų) ir „Instagram“ (300 sekėjų);
59.	pažymi, kad 2024 m. pabaigtas platformų „EU Voice“ ir „EU Video“ (laisvų ir atvirojo kodo socialinės žiniasklaidos tinklų, orientuotų į privatumą ir grindžiamų programine įranga „Mastodon“ ir „PeerTube“) bandomasis projektas; pažymi, kad EDAPP palengvino sklandų EUIBA, kurios norėjo išsaugoti savo paskyras, perėjimą, užtikrindamas tęstinumą naudotojams; pažymi, kad, atsižvelgiant į bandomojo projekto sėkmę, buvo pasirengta 2025 m. atnaujinti „Mastodon“ naudojimą; atsižvelgdamas į tai, palankiai vertina EDAPP indėlį į Sąjungos duomenų ir skaitmeninio suverenumo strategiją, siekiant skatinti Sąjungos nepriklausomumą skaitmeniniame pasaulyje ir duomenų apsaugos teisinės sistemos laikymąsi.

